Pi' pin iri na ca pijim' nucun Jeju ne,
pain Cafarnaum ma',
xut mao ac cain na Galileia.
Noc inain ca xut mao wa pain Judeia ta na.
Xut mao ni ca' nain,
xi to ara cacain i cain oro taramaxicon nuxut co to' pa' pin xun nonon ta.
Wixicam pin ac ne na oro xec nein ca mam' pe wet urut cocon hwanana nuxut pain ca judeu urut ca',
pain ca pi'am to qui' cacain tahot pane.
Tomi' ac cocon na Jeju xurucun ma':
Om xi mon to wet main i ca' ta,
mao ximain Judeia cain.
Ma' ta querec quequem oro wari' co ja' ja' nenem ma',
tomi' querec teterem pain ca an hwet pe main ca hwara' opa nem pain ca ara main ca om ara taxi' ne ca wari' wa ma'.
Mo ta param momon oro wari' pain ca querec pin' quequem ma',
om ca na ne pain ca ara noc xa ac main ca ara ma ma'.
Ac i ma' na ca tomi' ximama' cocon xurucun ma'.
Xi howa cocon ta.
Tomi' ac tococwa na:
Om ca maqui' querec capa' xec nein ca mao tain cain ta'.
Wahu' iri na ne,
hohot nuhu' oro xec pain ca mama' xin cain hwe.
Om paxi' na ca noc cucuhu' oro wari' co om tomi' ha' nonon Iri' Jam.
Ane noc cacapa' ne.
Xi om ne ca pan to' ara tain taraxicocon pain ca pan teretem nucucun ta.
Wara mama' jein ca tomi' querec te xi' hwe ma' ac tococwa na.
Om ta hwet xuhu' ta.
Xi maqui' querec capa' xec nein ca mao tain cain ta'.
Ac i ma' na ca tomi' tococwa ma'.
Mon to wet ac cain na Galileia.
Mama' iri nanain Jerusalém xurucun ne,
pain ca tomi' querec te wi xijexi' cocon oro win ma' iri' cwain caca ma',
mama' xi' quem ac caparut na Jeju.
Om ca taxi' cacaparut oro wari' pain ca mama' nuxut.
Mama' xica' to urut.
Pirao' nonon Jeju oro taramaxicon nuxut pain ca judeu urut ca',
co tomi' querec te wi nana cocon oro win ma' caca ma'.
Mon wari' cara pane quem nonon oro wari'.
Mija nana wari' co tomi' hohomu xucucun con.
Ma' nana co awi na ta nonon,
ma' nana oro xucucun co om ca awi ca ta nonon ma' quem.
Mixein nonon oro wari' ta nonon.
Om ca hwet tomi' xucucun.
Tomi' hohomu e' xucucun.
Xi jin' ara tococwa oro taramaxicon ta.
Ximijain oro xec nein ca tomi' querec te nuxut ma' iri na ne,
mao ac cain na cote ne xiricon Iri' Jam Jeju.
Ca' na toton pain capijacon Te oro wari' ta na.
In ac tamana ac cocon na oro taramaxicon nuxut pain ca judeu urut ca'.
Para taxi' tamana ca ma' ne?
Xi ca' na xo' camain' tocwa pain capijacon Iri' Jam ira nana pain ca in ac cocon ma'.
Tomi' ac tococwa na:
Oro ca pijim' ne ca',
pain ca ca' na toton pain capijacon Iri' Jam oro wari' cwa',
om ca maqui' pan capa'.
Maqui' non Iri' Jam co hwet roron oro wari' ta napa' pane.
Wari' co ara tain nain ca param nucun Iri' Jam ma',
querec pin' ac cain tara ca pijim' ne pain ca ca' na tain capijacon ca'.
Querec pin' tarain pain ca om maqui' capa' ca'.
Querec pin' tarain pain ca maqui' con Iri' Jam.
Wari' co pijim' e' nain ca coromicat pan nucun ma',
param e' tata oro win ma' ca pain ca in ac pan cocon ma'.
Wata' iri na ne,
param inonon oro win ma' ne pain ca in ac pan cocon Iri' Jam co pijim' ra napa'.
Iri'o' na oro ca tomi' ne quem.
Om ca mixein camain' ta'.
Om ca Moisés ca co tomi' hwet nuhu' pain oro ca tomi' nucun Iri' Jam ca tomi' ha' je cuhu' ra?
Wirico paxi' na,
ane om tomi' ha' iri'o' camain' hwein ca xirao' nucun ne.
Para to' pa' pin xim mahu' quem?
Tomi' napat a ximahu' pain ca taramaja tain xec nein ca xao to wa e' tara xumuhu' ta capari' Moisés.
Xi tomi' ha' iri'o' hun quem ta na ca tomi' tococwa ma'.
Tamanain ma ta ac cocon na oro wari'.
Corom pe ho' nem Caxicon Jam.
Ma' co to' pa' pin xim nem quem nonon.
Tomi' ac tococwa na:
An hwet mi' inuhu' pain ca hwara' opa ne pain ca ara tain ca om ara taxi' ne ca wari' wa pain xec nein sábado pane,
joc herehe pin ac ne na tucuhu' pane.
Cain' cain' xihwe quem?
Tomi' xin ca wac xirac xine taparinain ca xirac nucun pije' ma'.
Ma' 8 pin iri na xec nucun pije' pain ca pan' qui' nucun ma' ne,
na e' na pain ca wac xirac xine taparinain ca xirac nucun ta na ca xirao' nucun Moisés cara pane.
Om paxi' na ca maqui' con Moisés pane.
Wirico Abraão con Isaque con Jacó cara pane,
wiricoco co tomi' mi' cain' nanapari' pain ca wac xirac xine taparinain ca xirac nucucun oro hwijima' pane.
Je ca wac xirac hwein quem.
Xec nein sábado paxi' na.
Je i ma' ira,
wac xirac ac hwein na taparinain ca xirac nucucun.
Taramaja paxi' hwe pain ca wac xirac hwein taparinain ca xirac nucucun hwijima' pain xec nein sábado ma'.
Om na,
ane xirao' mi' capari' Moisés pain ca ma' 8 pin ne xec nucucun pane ne,
na e' na pain ca wac xirac xin,
ma' ta om ari xin ca xirao' nucun Moisés ta ac hwe na.
Je xi om mana' mahu' pain ca quep xio pin ton wari' pain xec nein sábado ca' quem?
Je ca tomi' xuhu' ca' ac tococwa na.
Om ca na ne pain ca coromicat mi' hun pain ca caracat wa wari' ma',
pain ca om tomi' querec cain' hun pain carawa ca ara ca ma'.
Na e' na pain ca tomi' querec cain' hun,
coromicat xo' cain' je,
tomi' xo' ac hun tara quem na ca tomi' tococwa ma'.